Преюдициално запитване, отправено от Tartu Ringkonnakohus (Естония) на 11 юни 2012 г. - Ragn-Sells AS/Sillamäe Linnavalitsus
(Дело C-292/12)
Език на производството: естонски
Запитваща юрисдикция
Tartu Ringkonnakohus
Страни в главното производство
Ищец: Ragn-Sells AS
Ответник: Sillamäe Linnavalitsus
Преюдициални въпроси
а)    Следва ли член 106, параграф 1, във връзка с член 102 от Договора за функционирането на Европейския съюз, както и свободното движение на стоки, свободата на установяване и свободното предоставяне на услуги да се тълкуват в смисъл, че не се нарушават, в случай че държава членка разреши да бъдат предоставени срещу възнаграждение на дадено предприятие, стопанисващо определено съоръжение за третиране на отпадъци, изключителните права за обработване на битовите отпадъци на определена територия, при положение че в радиус от 260 км подобна дейност развиват много други конкурентни предприятия, притежаващи редица различни съоръжения за третиране на отпадъци, съответстващи на екологичните изисквания и използващи равностойни технологии?
б)    Следва ли член 106, параграф 2 от Договора за функционирането на Европейския съюз да се тълкува в смисъл, че тази разпоредба не се нарушава, ако държава членка разглежда като услуги от общ икономически интерес на първо място събирането и транспортирането на отпадъци и на второ място обработването на отпадъци, като обаче разделя тези услуги и по този начин ограничава свободната конкуренция на пазара на услугите във връзка с управлението на отпадъците?
в)    Може ли да се изключи прилагането на конкурентноправните разпоредби от Договора за функционирането на Европейския съюз по отношение на процедура за отдаване на концесия за услугите по събирането и транспортирането на отпадъци, в която е предвидено условието, че изключителните права за третиране на отпадъците на определената в договора за концесия територия се предоставят на две предприятия?
г)    Следва ли член 16, параграф 3 от Директива 2008/98/ЕО на Европейския парламент и на Съвета от 19 ноември 2008 година да се тълкува в смисъл, че позовавайки се на принципа на близост, дадена държава членка може да ограничи конкуренцията и да разреши на предприятието, стопанисващо съоръжението за третиране на отпадъци, намиращо се в най-голяма близост до територията, на която се образуват отпадъците, да бъдат предоставени срещу възнаграждение изключителните права за третиране на отпадъците, при положение че в радиус от 260 км подобна дейност развиват много други конкурентни предприятия, притежаващи редица различни съоръжения за третиране на отпадъци, съответстващи на екологичните изисквания и използващи равностойни технологии?
____________
1 - Директива 2008/98/ЕО на Европейския парламент и на Съвета от 19 ноември 2008 година относно отпадъците и за отмяна на определени директиви (ОВ L 312, стр. 3).